33. schôdza NR SR - 14.deň - B. popoludní
Dátum: 2025-04-15
Poslanec: Glück, Richard (SMER - SD)
Druh vystúpenia: Vystúpenie v rozprave

8. Ďakujem veľmi pekne za slovo, vážený pán predsedajúci. Vážené kolegyne, vážení kolegovia, dovoľte mi, prosím, aby som na začiatku môjho vstupu, ktorý by som rád urobil iba ako taký začiatok pri tejto dlhej debate, predpokladám, že sa ešte opakovane zapojím do rozpravy. Na úvod by som začal, dámy a páni, informáciou zo včerajšieho dňa, ktorá ma veľmi nepríjemne prekvapila, hovorím o veľmi smutnej a negatívnej skúsenosti, pokiaľ ide o nášho západného suseda, hovorím o Českej republike, kde bol na prvom stupni na mestskom súde Praha odsúdený zakladateľ organizácie Help Ukraine. Jedná sa o nadáciu, ktorej riaditeľ, spoločník a zakladateľ sa dopustil trestného činu sprenevery, keď spreneveril tuším 800-tisíc eur, zhruba 20 mil. českých korún. A presne preto tu sme dnes, aby sme prijali účinnú legislatívu, ktorá by vedela včas, riadne a absolútne legitímne prísť na takéto veci. Pretože ja vyjadrujem z tohto miesta, a teraz hovorím to s plnou vážnosťou, vážené dámy a vážení páni, nedám ruku do ohňa, aby sme podobný prípad nemali aj na Slovensku. Nemám absolútne najmenší dôvod pochybovať o tom, že peniaze, ktoré sú vynakladané na rôzne nadácie, na rôznu peknú charitatívnu činnosť, ktorá by mala predovšetkým pomáhať ľuďom, že sú zneužívané častokrát na politický boj, že sú zneužívané na platy, že sú zneužívané na réžiu a že sú vynakladané na iný ako je vopred deklarovaný účel. A my keď o tomto hovoríme, pričom sa opierame o závery Európskeho dvoru audítorov, ktorý vyčíta Európskej komisii to, akým spôsobom laxne pristupuje k tejto problematike, pretože je preukázateľné podľa Európskeho dvoru audítorov, že zhruba 7 mld. eur v mimovládnych organizáciách na pôde Európskej únie sú skrátka netransparentné. Mali sme tam dokonca bodovanie aj nášho zástupcu, nie je síce pomenovaný v tomto závere, ale je úplne jedno, o ktorú mimovládnu organizáciu ide, podstatné je, že dostala 20 bodov zo 100 v transparentnosti. To je po slovensky pätorka. (Reakcia z pléna.) Ako Košice. A je úplne jedno, o ktorú mimovládnu organizáciu ide, ale je fakt, že máme problém, o ktorom nehovoríme iba my, o ktorom nehovoríme len na pôde slovenskej Národnej rady, ale o ktorom sa hovorí na pôde Európskeho dvoru audítorov. A ja som veľmi zvedavý, že či niekto z vás, vážené dámy a vážení páni z opozície, alebo či niekto z vás, vážené mimovládne organizácie, ktoré sa tvárite, že idete zachraňovať demokraciu a pritom robíte politiku, zneužívate peniaze, nechcete povedať slovenskej verejnosti, odkiaľ máte peniaze, a pokiaľ máte peniaze od slovenských daňových poplatníkov, nechcete im povedať ani len to, akým spôsobom s týmito finančnými prostriedkami chcete ďalej nakladať. Poviete teraz, že Európsky dvor audítorov hádam nie je európsky, aleže to je ruský dvor audítorov? To je najjednoduchšie, akonáhle sa strácajú racionálne argumenty, pretože na to neexistuje jeden jediný racionálny dôvod, aby mal niekto niečo proti legislatíve, ktorá je dnes v druhom čítaní, ktorá hovorí o zatiaľ troch pilieroch, ale už aj pán navrhovateľ nás informoval, že v zmysle dohody v koalícii vypadne lobing, tak sa bude opierať o dva zásadné piliere, a to je transparentnosť a informovanosť slovenskej verejnosti o tom, akým spôsobom sú vynakladané peniaze, ktoré sami platia do štátneho rozpočtu, alebo peniaze, ktoré takisto platia do rozpočtu Európskej únie, pretože tie peniaze sa tam nenájdu, tie peniaze tam platia členské štáty a Slovenskú republiku to stojí ročne možno 1 mld. Takže ak niekto hovorí, že toto je ruský zákon, tak potom je Európsky dvor audítorov ruský. Potom je ruská aj Európska komisia, na ktorej pôde sa hovorí dnes veľmi intenzívne o tom, že zhruba 2 mld. eur boli zneužité na lobing, na lobing mimovládnych, zelených mimovládnych organizácií, ktoré mimochodom sú zodpovedné za to, v akom stave je európska ekonomika, keďže zásadným spôsobom dopláca na zelenú, na zelený priemysel, ako sa to dnes po novom chce volať, a že tieto mimovládne organizácie mali vytvárať tlak a lobovať u europoslancov, aby ešte viac podporovali zelené ideológie, ktoré v zásade devastujú Európsku úniu. Dnes sa hovorí na pôde Európskej komisie aj o tom, akým spôsobom dostávajú peniaze rôzne mimovládne organizácie, napr. Transparency International, na to, aby opäť loboval u europoslancov na tom, akým spôsobom majú hlasovať na pôde Európskeho parlamentu. Takže aj Európska komisia je podľa opozície a podľa organizátorov protestov v zásade ruská. Tak mne už je z toho smiešno, na to sa ani nedá reagovať, keď vychádzate z európskeho práva, keď vychádzate z pojmov, ktoré sú absolútne európske. Nájdite mi jeden jediný pojem, ktorý je viac európsky, ako je lobing. Na to jednoducho je aj záver Benátskej komisie, podľa ktorej prívlastok lobizmus nie je stigmatizujúci prívlastok, je to absolútne neutrálny pojem, len sa k tomu treba, samozrejme, prihlásiť. Vrátim sa trošku k predkladanému materiálu, ktorý teda momentálne obsahuje aj lobing. Za stranu SMER chcem povedať, že my sme absolútne za to, aby v tejto podobe prešiel, ale nebudem tu zbytočne rečniť o niečom, na čom nie je dohoda v tejto budove, takže lobing vypadne a pevne verím, že nájdeme zhodu a 150 poslancov Národnej rady zahlasuje za vládny návrh zákona o lobingu, ktorý by mal byť predložený do tejto snemovne. Ja pevne verím, že na možno najbližšej schôdzi, ak nie, tak verím, že v septembri sa budeme touto témou zapodievať. Chcem ale varovať z tohto miesta, pretože sa tejto téme dosť venujeme spolu s kolegami v SMER-e, že je v zásade dosť veľký problém v okolitých krajinách prijať takúto právnu úpravu. Môžem teda prichádzať aj s českým príkladom, kde to majú už tuším rok a pol v ich Národnej rade a majú o to väčší problém, pretože si túto legislatívu alebo teda ten záväzok, že Česká republika sa vysporiada s lobingom ako takým, si ju zadefinovali aj do plánu obnovy a dnes majú obrovský problém to schváliť. Takže mňa trošku mrzí, že sme nemohli s touto vážnou témou začať dnes v tomto zákone, ale dobre, nevadí, v poriadku, rešpektujeme to, takže pevne verím, že sa spolu táto Národná rada, ako nás tu je 150, zhodneme na tom, že jednoducho lobing má byť regulovaný, má mať svoje pravidlá, ľudia majú právo vedieť o tom, že kto robí lobing, kto ho nerobí a kto sa hrá na to, že zachraňuje svet alebo zachraňuje demokraciu a v skutočnosti robí hrubú politickú nadprácu, inými slovami lobing, že vytvára tlak na verejných funkcionárov, že vyvíja tlak na poslancov Národnej rady, že vyvíja tlak na ministrov a že jednoducho sa mieša do všetkého ako politická strana s tým jediným rozdielom, že na rozdiel od toho-ktorého ministra alebo tej-ktorej politickej strany neprešiel legitímnou demokratickou súťažou, ktorými sú voľby do Národnej rady. A mňa to mrzí ešte viac, že nevieme sa pochopiť pri tejto téme, keďže každý z vás, ako tu sedíte, ste súčasťou istej politickej strany, ktorá musela splniť prísne, naozaj prísne pravidlá na to, aby sa mohla zúčastniť politickej súťaže, že musíte zdôvodňovať audítorom z ministerstva, keď si v kancelárii na centrále kúpite nábytok, že sa vám prídu pozrieť, že aký to je nábytok a kde ste ho dali. To, samozrejme, neplatí pre mimovládne organizácie, tých sa to ako keby nechcelo týkať. A nech nám je mementom pri schvaľovaní tohto zákona aj to, že počas úradníckej vlády 2. júna 2023, tri mesiace pred voľbami, od vlády, ktorá mala kompetenciu akurát svietiť a kúriť v tejto krajine, od vlády, ktorá nebola schopná pomôcť Slovensku, ktorá nebola schopná urobiť absolútne nič, tej vláde bolo úplne jedno, že je 30-percentná potravinová inflácia. Tej vláde bolo úplne jedno, že je 15-percentná inflácia ako taká. Tej vláde bolo úplne ukradnuté, že sa nám tu na Slovensku pohybovali stovky až tisícky migrantov, ktorým všetkým rozdali papieriky, ktoré im, a to je vážny problém, keď sa Nemci rozhodnú, že budú deportovať týchto ľudí a v Nemecku je vážna debata na túto tému, tzv. remigrácie, tak my budeme povinní týchto migrantov prijať, pretože majú tento papierik, ktoré im Ódorova vláda urobila, pretože mali opäť absolútne alibistický prístup k tejto problematike a ich argument bol, však my im dáme ten papierik, oni ho dostanú a pôjdu do Nemecka. Lenže ten papierik, aby chceli naplniť literou zákona, mohli rozdať iba osobe, ktorá bola riadne preverená, ktorá mala doklady a ktorá bola preukázateľne vyhodnotená, že nie je hrozbou pre Slovensko ani pre celú Európsku úniu. Ale, pán Dubéci, kľud, kľud. Dobre, veď to je všetko, všetko je to k téme, ale chcem poukázať na to, že vláda neriešila nič a dala 16,9 mil. eur Sorosovi, Sorosovi. A môžte sa smiať, Sorosovi dala 16,9 mil. eur Nadácii otvorenej spoločnosti Georga Sorosa. A môžu sa rehliť, môžu sa rehliť... (Prerušenie vystúpenia predsedajúcim.) Žiga, Peter, podpredseda NR SR Pán poslanec Dubéci, prosím, prihláste sa s faktickou poznámkou, alebo nejak inak, ale nie som zvyknutý u vás na takéto maniere. Glück, Richard, poslanec NR SR Ďakujem pekne, pán predsedajúci, ale nechajte ich tak, veď aspoň ľudia vidia v plnej nahote, že keď počujú slovo Soros, že ich ide z toho roztrhnúť, a pritom to je fakt. Čiže ešte raz, Ódorova vláda Progresívneho Slovenska dala 16,9 mil. eur napriamo, pretože to nebola žiadna súťaž, to bolo na základe výzvy, ktorá bola, v ktorej sa priamo píše, že, ja vám to aj zacitujem z tej výzvy, aby som neklamal, že: „Výzva nie je realizovaná formou priameho zadania, formou priameho zadania a oprávneným žiadateľom je Nadácia otvorenej spoločnosti Bratislava," teda George Soros. A tejto nadácii, tejto nadácii dali 16,9 mil. eur a o týchto 16,9 mil. eurách ďalej rozhodovala samotná Nadácia otvorenej spoločnosti, teda nie štátny subjekt. A za rok 2023 nie je skrátka možné sa u väčšiny týchto subjektov, pretože tie boli ďalej distribuované medzi ďalších 110 subjektov, dopátrať o tom, akým spôsobom boli vynakladané, alebo akým spôsobom nakladali s našimi finančnými prostriedkami. Takže pre túto chvíľu, dámy a páni, ďakujem, že ste si ma vypočuli a pevne verím, že sa, že budem počuť konečne nejaké argumenty z Progresívneho Slovenka, že prečo je problém mať transparentnosť, pokiaľ ide o mimovládne organizácie, že prečo majú s tým problém, aby slovenskí občania mali a mohli disponovať informáciou, čo je s ich peniazmi robené alebo čo s ich peniazmi robené nie je, a keď dostanú peniaze hocijaké subjekty, mimovládne organizácie, nadácie, občianske združenia na skutočne dobrú vec, tak by malo byť v záujme nás všetkých, aby sme vedeli, že či skutočne tieto peniaze boli na takúto vec aj použité, alebo boli použité na úplne inú, inú činnosť, tak ako sa to deje dnes. Ďakujem.